《戊申冬舟过英州阻风追忆行役之难因赋北风篇》
明代·释今无

一年辛苦事，欲暂息舟中。买船上水撑逆浪，不吹南风吹北风。

北风怒号船头裂，北风怒号牵枝折。出门便得羁旅愁，人生那可轻离别。

我闻滟滪堆难平，巴字猿声不可听。少年未肯寻常老，山川虽险心犹横。

又忆当时瀚海归，寒沙万里无征衣。黑海海水与天阔，心知入水终难活。

不道悲凉雪窖来，却含郁抑无人说。即使鞭驴走幽蓟，易水流澌风透袂。

冷人莫过五更霜，悬鹑已见三年敝。北风北风于我亲，八岁流离已苦辛。

至今所历三十载，日夜徬徨驱心神。人生学道存安逸，吾道萧萧悲白日。

君不见德宗懒瓒呼不起，纵有北风吹何益。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。